ShO‘RTAN GAZ-KIMYo KOMPLYeKSI QURILIShINI JADALLAShTIRISh TO‘G‘RISIDA

O‘zbekiston Respublikasini importning o‘rnini bosadigan va eksportga yo‘naltirilgan mahsulotlar bilan ta’minlash uchun polietilen va suyultirilgan gaz ishlab chiqarish bo‘yicha Sho‘rtan gaz-kimyo kompleksi qurilishini jadallashtirish maqsadida Vazirlar Mahkamasi qaror qiladi:
 1. «O‘zbekneftgaz» korporatsiyasi joriy yilda Qashqadaryo viloyatining G‘uzor tumanida 2000 yil oxirida foydalanishga topshiriladigan Sho‘rtan gaz-kimyo kompleksi qurilishiga tayyorgarlik ishlarini, 1998 yil yanvar oyidan boshlab esa qurilish ishlarini boshlasin.
 2. Ma’lumot uchun qabul qilinsinki:
 kompleksning texnik-iqtisodiy asoslanishi Tashqi iqtisodiy aloqalar vazirligi, Moliya vazirligi, Makroiqtisodiyot va statistika vazirligi, Tashqi iqtisodiy faoliyat milliy banki tomonidan ko‘rib chiqilgan va respublika Davlat arxitektura va qurilish qo‘mitasi hamda «Stoun va Vebster» (AQSh-Angliya) mustaqil injiniring firmasi tomonidan ekspertiza qilingan;
 «ABB Lummus Global» (AQSh), «Nisho Ivai» va «Mitsui» (Yaponiya)dan iborat tarkibdagi konsorsium tomonidan kompleksning bazaviy loyihasini ishlab chiqish tugallangan va «O‘zbekneftgaz» korporatsiyasiga tashqi muhandislik kommunikatsiyalarini loyihalash va qurish uchun asos bo‘luvchi ma’lumotlar berilgan;
 «O‘zbekneftgaz» korporatsiyasi tomonidan asosiy texnologik jarayonlarga litsenziyalar sotib olingan;
 loyihalashtirish, asbob-uskunalar etkazib berish, qurilish montaj va ishga tushirish-sozlash ishlari, kompleksning texnologik qismi bo‘yicha ularni loyiha quvvatlariga chiqarish sharti bilan qurilmalarni ishga tushirish konsorsium tomonidan foydalanishga tayyor holda topshirish shartlarida bajariladi;
 AQSh va Yaponiyaning eksport-import banklari, Germaniyaning eksport-kredit agentligi (Hermes) tomonidan loyihani mablag‘ bilan ta’minlash bo‘yicha uzil-kesil majburiyatlar 1997 yil oxirigacha beriladi;
 respublikaning loyihalash tashkilotlari tomonidan tashqi muhandislik kommunikatsiyalarini loyihalashtirish boshlangan;
 «O‘zbekneftgaz» korporatsiyasi tomonidan kompleksning texnologik qismi qurilishi muddatlarini qisqartirish maqsadida loyihani mablag‘ bilan ta’minlash bo‘yicha asosiy kontrakt va kredit bitimlari rasman kuchga kirgunga qadar loyihalashtirishni davom ettirish va uzoq muddatda tayyorlanadigan asbob-uskunalarga buyurtmalarni joylashtirish to‘g‘risida konsorsium bilan ahdlashuvga erishilgan.
 3. Quyidagilar:
 «O‘zbekneftgaz» korporatsiyasining «O‘zbekneftgazqazibolish» davlat-aksiyadorlik birlashmasi Sho‘rtan gaz-kimyo kompleksi qurilishining bosh buyurtmachisi;
 respublika qurilish tashkilotlari subpudratchilar sifatida jalb qilingan holda «O‘zbekneftgaz» korporatsiyasining «O‘zbekneftgazqurilish» birlashmasi va «O‘zsuvqurilish» konserni kompleks qurilishi bo‘yicha bosh pudratchilar, texnologiya qismidan, shuningdek tashqi energiya ta’minoti va temir yo‘l transporti ob’ektlaridan tashqari;
 O‘zbekiston Respublikasi Energetika va elektrlashtirish vazirligi tashqi energiya ta’minoti ob’ektlari qurilishi bo‘yicha buyurtmachi va bosh pudratchi (bosh buyurtmachi mablag‘lari hisobiga);
 «O‘zbekiston temir yo‘llari» davlat-aksiyadorlik kompaniyasi inshootlar bilan birgalikda temiryo‘l transporti ob’ektlari qurilishi bo‘yicha buyurtmachi (bosh buyurtmachi mablag‘lari hisobiga), «O‘zbektransqurilish» uyushmasi bosh pudratchi;
 respublika va MDH mamlakatlarining loyiha institutlarini subpudrat shartlarida jalb qilgan holda «O‘zbekneftgaz» korporatsiyasining O‘zbekiston neft va gaz ilmiy-tadqiqot loyihalashtirish instituti kompleks bo‘yicha, texnologik qism bundan mustasno, «Toshboshrejalar» ilmiy-tadqiqot loyihalashtirish instituti turarjoy shaharchasi bo‘yicha bosh loyihalashtiruvchilar etib belgilansin.
 4. «O‘zbekneftgaz» korporatsiyasi respublikaning tegishli vazirliklari va idoralarini hamda xorijiy konsalting kompaniyalarini jalb qilgan holda «ABB Lummus Global», «Nisho Ivai» va «Mitsui»dan iborat tarkibdagi konsorsiumning loyihalashtirish, asbob-uskunalar etkazib berish, qurish, ishga tushirish-sozlash va kompleksning texnologik qismini foydalanishga tayyor holda topshirish shartlarida ishga tushirish kontrakti bo‘yicha takliflarini bir oy muddatda ko‘rib chiqsin.
 6. «O‘zbekneftgaz» korporatsiyasi «ABB Lummus Global», «Nisho Ivai» va «Mitsui»dan iborat tarkibdagi konsorsium tomonidan kontrakt shartlari bajarilishi bo‘yicha yuridik, moliyaviy-iqtisodiy va muhandislik-texnika nazorati xizmatlari ko‘rsatish yuzasidan xorijiy firmalar bilan belgilangan tartibda kontraktlar tuzsin. 
 8. «O‘zsanoatqurilishbank»ka va boshqa tijorat banklariga 1997 yilda va 1998 yilning I yarim yilligida Sho‘rtan gaz-kimyo kompleksi qurilishini ishchi chizmalarga asosan amalda bajarilgan ishlar hajmi bo‘yicha mablag‘ bilan ta’minlash tavsiya qilinsin.
 9. O‘zbekiston Respublikasi Makroiqtisodiyot va statistika vazirligi loyihaning texnik-iqtisodiy asoslanishi tasdiqlangandan keyin kompleks qurilishini 1998 yilning va keyingi yillarning investitsiya dasturiga kiritsin.
 10. «O‘zbekneftgaz» korporatsiyasiga kompleks qurilishi muddatlarini qisqartirish maqsadida «ABB Lummus Global», «Nisho Ivai» va «Mitsui»dan iborat tarkibdagi konsorsium bilan loyihani mablag‘ bilan ta’minlash bo‘yicha asosiy kontrakt va kredit bitimlari kuchga kirgunga qadar loyihalashtirishni davom ettirish va uzoq muddatda tayyorlanadigan asbob-uskunalarga buyurtmalarni joylashtirish to‘g‘risidagi bitimni imzolashga ruxsat berilsin.
 11. Kompleks qurilishida bevosita band bo‘lgan xodimlarning barcha toifalari uchun cho‘l sharoitida va suvsizlikda ishlaganlik uchun ish haqiga 1,7 koeffitsiyent hamda lavozim maoshlari va tarif stavkalariga 30 foiz miqdorida ustama belgilansin.
 12. Qashqadaryo viloyati hokimligi «O‘zbeksavdo» uyushmasi va «O‘zbekneftgaz» korporatsiyasining «Neftgazta’minot» birlashmasi bilan birgalikda kompleks qurilishiga jalb qilingan xodimlarning joylashtirilishini va ularning ovqatlantirilishini ta’minlasin, ular uchun ijtimoiy-maishiy sharoitlar yaratsin. 
 17. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I.H.Jo‘rabekov zimmasiga yuklansin.